open-index/open-wikipedia-markdown huggingface dataset:
Valoa valoa valoa

**Valoa valoa valoa** on vuonna 2023 ensi-iltansa saanut suomalainen draamaelokuva, jonka on ohjannut Inari Niemi. Se perustuu kirjailija Vilja-Tuulia Huotarisen samannimiseen romaaniin, joka voitti Finlandia Juniorin ilmestyessään vuonna 2011. Elokuvan pääosissa nähdään Anni Iikkanen ja Rebekka Baer.

Elokuvassa Mariia palaa viidentoista vuoden jälkeen synnyinkotiinsa ja muistelee vuotta 1986, jolloin hän koki ensirakkauden. Kirjasta poiketen elokuva tapahtuu kahdella aikatasolla, ja kehystarinassa aikuinen Mariia palaa lapsuudenkotiinsa 20 vuotta myöhemmin. Elokuva kuvattiin Virossa.

## Rooleissa

## Arvosteluja

## Lähteet

## Aiheesta muualla
* Elokuvan traileri Youtubessa.
Vanosenjärvi

**Vanosenjärvi** on verraten kirkasvetinen järvi Mäntyharjun eteläosassa Etelä-Savon maakunnassa. Sen pinta-ala on 4,1 neliökilometriä. Etäisyys Mikkelistä on 52 kilometriä etelään.

## Maantiede
Vanosenjärven pituus etelästä pohjoiseen on 3,8 kilometriä. Länsirannalta kaakkoon suuntaava Vanosenniemi jakaa järven pohjoiseen Isoselkään ja eteläiseen Pieniselkään. Selkävesiä yhdistää Talvilahti. Järven koillisen osan muodostaa pääaltaasta hieman erillään sijaitseva Lovalahti. Vanosenjärvi on matalahko: vain noin 15 prosenttia sen alasta on vähintään kuusi metriä syvä. Syvin kohta, kymmenen metriä, sijaitsee Isoselän kaakkoisosassa.

Vanosenjärven saariluku on 28. Saarista 6 on alle aarin laajuisia luotoja. Ainoa yli hehtaarin laajuinen saari on järven pohjoisosan Suursaari. Suuri osa Vanosenjärven saarista sijaitsee Vanosenniemeä reunustavan enintään 1,5 metriä syvän vyöhykkeen sisällä. Vanosenjärven rannat ovat metsä- ja suomaata, pientaloja on tiheimmin järven luoteisrannalla.

Vanosenjärveen laskee Vessanjärvi (90,9 metriä mpy) lounaasta ja sen ohella muutama Vanosenjärven läheisyydessä sijaitseva pieni vakavesi. Vanosenjärvi laskee Talvilahden itärannalta alkavaa Vanosensuon halki virtaavaa Vanosenjokea kaakkoon Palojärveen (86,4 metriä mpy), joka laskee Huuhilonjokea itään Vieruvanjärveen (79,6 metriä mpy).

Vanosenjärven vesitilavuus on 13&nbsp;982&nbsp;000 kuutiometriä.

Vanosenjärvi (04.146.1.007) kuuluu Virmajoen valuma-alueeseen (04.146), joka on kolmannen jakovaiheen vesistö Vuoksen vesistössä (04). Toinen jakovaihe on Kuolimon valuma-alue (04.14) ja ensimmäinen on Suur-Saimaan alue (04.1). Virmajoen valuma-alueeseen kuuluu 86 vähintään hehtaarin laajuista järveä. Viisi laajinta ovat Virmajärvi, Rautjärvi, Vanosenjärvi, Vieruvanjärvi ja Kaukheimonen.

## Lähteet
Stanley Bruce

**Stanley Melbourne Bruce** (15. huhtikuuta 1883 – 25. elokuuta 1967) oli Australian kahdeksas pääministeri vuosina 1923-1929. Hänen kaudellaan tehtiin laaja-alaisia uudistuksia Australian yhteiskunnassa. Hänen pääministerikautensa päättyi selvään tappioon vuoden 1929 parlamenttivaaleissa. Pääministerin uransa jälkeen Bruce loi menestyneen uran diplomaattina; hän oli lähettiläänä Yhdistyneessä kuningaskunnassa (1933-1945) ja toimi Yhdistyneiden kansakuntien elintarvike- ja maatalousjärjestössä vuosina 1946-1951. Vuonna 1947 hänet aateloitiin Britanniassa Melbournen varakeivi Bruceksi ().

## Lähteet
Syväjärvi (Ilomantsi)

**Syväjärvi** on matala erämaajärvi Ilomantsin koillisosassa Pohjois-Karjalan maakunnassa. Sen pinta-ala on 4,9 neliökilometriä. Etäisyys Joensuusta on 93 kilometriä itäkoilliseen.

## Maantiede
Syväjärven pituus kaakosta luoteeseen on 4,3 kilometriä. Järven luoteisosan muodostaa mutkainen Tervalahti. Pääallas koostuu selkävedestä ja muutamasta lahdesta (Kotalahti, Aittolahti, Aitalahti). Laajin niemimaa on länsirannan Sissosenniemi. Noin 40 prosenttia Syväjärvestä on vähintään 1,5 metriä ja enintään 3 metriä syvä. Noin 20 prosenttia on enintään 1,5 metriä syvä. Syvin kohta, 6 metriä, sijaitsee pääaltaan luoteisosassa.

Syväjärven ainoa saari on järven koillisosassa sijaitseva runsaan viiden hehtaarin laajuinen Syvänjärvensaari. Syväjärven rannoilla on vain muutama pientalo, muun muassa luoteisrannan Tervalahdenrutnikan kohdalla.

Syväjärveen laskee Hoikanpuro etelästä Hoikka-järveltä (185,3 metriä mpy), Lakonpuro lännestä Lakonjärveltä (184,1 metriä mpy) ja Tervapuro luoteesta Tervalammelta (185,3 metriä mpy). Syväjärvi laskee pohjoisrannalta alkavaa Joutenlamminpuroa pohjoiseen kohti Hietajokea, joka laskee kaakkoon Yliseen Aittojärveen (179,9 metriä mpy), joka laskee edelleen Aliseen Aittojärveen (179,2 metriä mpy). Alinen Aittojärvi laskee etelään Pyötikköön, josta alkaa Koitajoki. Alinen Aittojärvi sijaitsee osittain Venäjän alueella. Syväjärvi laskee Koitajoen uomaan myös kaakkoisrannalta alkavaa laskuojaa, joka virtaa korpijärvien kautta Pyötikköön.

Syväjärven vesitilavuus on 13&nbsp;860&nbsp;000 kuutiometriä.

Syväjärvi (04.932.1.029) kuuluu Koitajoen yläosan alueeseen (04.932), joka on kolmannen jakovaiheen vesistö Vuoksen vesistössä (04). Toinen jakovaihe on Ylä-Koitajoen valuma-alue (04.93) ja ensimmäinen on Koitajoen valuma-alue (04.9). Koitajoen yläosan alueeseen kuuluu 54 vähintään hehtaarin laajuista järveä. Viisi laajinta ovat Syväjärvi, Alinen Aittojärvi, Hoikka, Alinen Hietajärvi ja Lahnajärvi.

Ilomantsissa on myös toinen Syväjärvi (04.922.1.052). Se sijaitsee Nuorajärven alueella noin 50 kilometriä Koitajoen yläosan alueen Syväjärveltä etelään.

## Lähteet
Demonaksin elämä

**Demonaksin elämä** (, ) on Lukianoksen kirjoittama filosofi Demonaksin elämäkerta tai paremminkin kokoelma anekdootteja hänen elämästään.

## Historia

Lukianos eli ja kirjoitti Rooman valtakunnassa 100-luvulla. Hänen *Demonaksin elämänsä* kertoi kyynistä filosofiaa elvyttämään pyrkineestä Demonaksista, joka eli samalla vuosisadalla suunnilleen keisari Hadrianuksen aikana. Hän otti esikuvaukseen kyynikko Diogenes Sinopelaisen, jota piti puolestaan Sokrateen hyveiden uskollisimpana edustajana. Lukianos sanoo tunteneensa Demonaksin henkilökohtaisesti ja olleensa hänen oppilaansa. Lukianoksen teos on päälähde Demonaksin elämään.

## Sisältö

Lukianoksen teos ei nimestään huolimatta ole varsinainen elämäkerta siinä mielessä, että tarjoaisi jonkinlaisen yhtenäisen esityksen aiheesta, vaan enemmänkin kokoelma Demonaksiin liittyviä anekdootteja (*khreia*). Siinä ei lyhyen johdannon jälkeen ole juuri lainkaan jatkuvaa kerrontaa. Anekdootit ovat lyhyitä ja humoristisia. Demonaksia ei koskaan esitetä keskustelemassa filosofiasta, niin kuin Platon ja Ksenofon esittävät Sokrateen. Teoksen tyyliä on arveltu Lukianoksen tekemäksi tarkoitukselliseksi retoriseksi valinnaksi, joka jäljittelee kyynikoita itseään. Samanlaiset anekdoottikokoelmat olivat tyypillisiä myös muiden filosofien ja erityisesti kyynikkofilosofien elämästä kerrottaessa, hyvänä esimerkkinä Diogenes Laertioksen *[[Merkittävien filosofien elämät ja opit]]*.

Teoksessa Lukianos esittää Demonaksin ihannoidussa valossa, lähes täydellisen viisaana ja hyvänä, ja kuvaa hänet rakastettavana, hyväntuulisena hahmona, joka eli onnellista elämää ja jota muut rakastivat ja kunnioittivat. Hän tuo esille Demonaksin suorapuheisuuden (), vapauden intohimoista () ja yksinkertaisen elämäntavan (). Lukianos sanoo kirjoittaneensa teoksensa, jotta nuorten, jotka haluavat opiskella filosofiaa, ei tarvitse tyytyä pelkkiin muinaisaikaisiin esikuviin, vaan he voivat pyrkiä jäljittelemään myös Demonaksia.

Suurimmaksi osaksi teos koostuu Demonaksin lausumista sukkeluuksista, joilla on tarkoitus havainnollistaa hänen nopeaa älyään. Eräitä esimerkkejä näistä ovat:

## Lähteet

## Kirjallisuutta

* Lucian: *Demonax*. Teoksessa 

## Aiheesta muualla

* Lucian: *[https://www.perseus.tufts.edu/hopper/text?doc=Perseus%3Atext%3A2008.01.0427 Demonax]*. Perseus. 
* Lucian: *[https://www.sacred-texts.com/cla/luc/wl3/wl302.htm Demonax]*. Sacred Texts.
Psion Series 3

**Psion Series 3** oli Psionin sarja kämmentietokoneita. Neljä päämallia olivat Psion 3 (1991), Psion 3a (1993), Psion 3c (1996) ja Psion 3mx (1998).
Acorn Computers myi Psion 3 ja Psion 3a -malleja omalla nimellä Acorn Pocket Book ja Acorn Pocket Book II nimillä.
Psion 3 -mallit olivat merkittävä parannus aiempaan Psion Organiseriin verrattuna. Psion 3 -sarjan valmistus päättyi vuonna 1998 pian Psion Series 5:n julkaisun jälkeen (Series 4:ää ei ole olemassa).

## Lähteet
Eikones

**Eikones** (, , ”Kuvia”) voi viitata seuraaviin antiikin aikaisiin maalauksia kuvaaviin teoksiin:

* *[[Eikones (Filostratos vanhempi)|Eikones]]*, Filostratos vanhemman teos
* *[[Eikones (Filostratos nuorempi)|Eikones]]*, Filostratos nuoremman teos
Eikones (Filostratos nuorempi)

**Eikones** (, , ”Kuvia”) on Filostratos nuoremman kirjoittama teos, joka esittää 17 antiikin kreikkalaisen maalauksen kuvaukset.

## Historia

Filostratos nuorempi kirjoitti noin vuonna 300. Hän oli ilmeisesti Filostratos vanhemman pojanpoika ja sukua myös tunnetummalle sofisti Filostratokselle. Hänen teoksensa *Eikones* on tavallaan jatkoa Filostratos vanhemman samannimiselle mutta tunnetummalle teokselle *[[Eikones (Filostratos vanhempi)|Eikones]]*, joka esitti kuvaukset 65 maalauksesta. Nämä kaksi teosta julkaistaan usein yhdessä Kallistratoksen veistoskuvauksia sisältävän teoksen *[[Ekfraseis]]* kanssa.

## Sisältö

Teos käsittää 17 maalauksen kuvaukset. Suurin osa on aiheiltaan mytologisia. Tyyliltään teos ei ole pelkkä Filostratos vanhemman teoksen jäljitelmä, vaikka käyttääkin samanlaisia termejä ja sen kuvaamista maalauksista kymmenen on aihepiiriltään samankaltaisia kuin varhaisemmassa teoksessa. Kirjoittaja muun muassa laittaa vähemmän painoa retorisen vaikutelman saavuttamiseen kuin Filostratos vanhempi, sekä käyttää lähteenään kreikkalaisia runoilijoita useammin.

Teoksen sisältö on seuraava:

* Johdanto
* 1. Akhilleus Skyroksella; Pyrrhos Skyroksella
* 2. Marsyas
* 3. Lepäävät metsästäjät
* 4. Herakles eli Akheloos
* 5. Herakles kapaloissa
* 6. Orfeus, eläimet ja puut
* 7. Medeia kolkhislaisten joukossa
* 8. Leikkivät pojat

* 9. Pelops, Hippodameia ja Oinomaos
* 10. Pyrrhos ja Eurypylos
* 11. Argo eli Aietes
* 12. Hesione
* 13. Sofokles ja mehiläiset
* 14. Hyakinthos ennen kuolemaa
* 15. Meleagros ja Kalydonin metsäkarju
* 16. Nessos
* 17. Filoktetes

## Lähteet

## Kirjallisuutta

* Philostratus the Younger: *Imagines*. Teoksessa 

## Aiheesta muualla

* Philostratus the Younger: *Imagines*. Theoi Greek Mythology. 
** Images 1–9
** Images 10–17
Trygve Dehli Laurantzon

**Trygve Dehli Laurantzon** (20. maaliskuuta 1903 Kristiania – 21. toukokuuta 1975 Hamar) oli norjalainen poliitikko, maanviljelijä ja maataloustieteilijä. Hän toimi viikkojen ajan Norjan natsimiehityksen aikaisena maatalousministerinä.

Laurantzonin vanhemmat olivat kenraalimajuri Jacob Ager Laurantzon ja Bergljot Dehli. Hänen isoisänsä oli Ole Dehli. Laurantzon varttui enimmäkseen Kristianiassa ja sai siellä oppiarvon taiteessa vuonna 1921. Hän oli kiinnostunut myös maataloudesta ja opiskeli alaa vuosina 1924–1927 Norges landbrukshøgskolessa Åsissa. Hän valmistui agronomina vuonna 1927. Laurantzon johti Frebergin maatilaa Hedmarkin läänissä vuosina 1927–1931, Dalfarmen-nimistä tilaa 1931–1935 ja vuodesta 1935 miltei kuolemaansa Sørbryhnin maatilaa Romedalissa.

Laurantzon oli Nasjonal Samlingin jäsen vuodesta 1933 ja toimitti vuosina 1941–1945 sen *Norsk Jord* -lehteä. Toisen maailmansodan loppukuukausina hän toimitti myös *[[Nationen]]*-lehteä. Laurantzon oli natsimiehityksen alaisen Norjan maatalousministerinä 21. huhtikuuta – 8. toukokuuta 1945 Thorstein Fretheimin seuraajana. Sodan jälkeisessä oikeudenkäynnissä Laurantzon tuomittiin yhteistyöstään miehittäjien kanssa viideksitoista vuodeksi pakkotyöhön, mutta hänet vapautettiin jo vuonna 1950.

Laurantzon kehitti pitkin Norjaa maataloudellisiin kokeiluihin tarkoitettuja maanviljelijöiden järjestöjä (*forsøksring*). Vuonna 1937 perustettiin ensimmäisenä tällaisena yhdistyksenä Hedmark Forsøksring, jonka johdossa Laurantzon toimi. Hankkeen tukijoihin kuului professori Mikkel Ødelien. Vuonna 1955 Toteniin perustettiin vastaava yhdistys. Tämän jälkeen saman mallin mukaiset järjestöt yleistyivät voimakkaasti. Monissa perustamista edeltäneissä kokouksissa osallistujana oli Laurantzon, joka toimi myös yhteyshenkilönä. Vuonna 1962 järjestöille perustettiin kattojärjestö Landbrukets Forsøksringer. Laurantzon toimi sen ensimmäisenä puhemiehenä yhdeksän vuoden ajan. Hedmark Forsøksringiä hän johti vuoteen 1975 saakka. Hän loi myös yhteyksiä naapurimaihin; hän kehitti laajaa yhteistyötä vastaavien yhdistysten kanssa Ruotsissa, Tanskassa ja Suomessa. Laurantzon oli aktiivinen kirjoittaja maatalousaiheista ja oli vuonna 1958 perustamassa *Jord og Avling* -lehteä. Hän toimitti sitä vuoteen 1969 saakka.

Laurantzon oli vuodesta 1928 naimisissa Johanne Sandbergin kanssa. Sandberg oli kapteeni, maanviljelijä Ole Rømer Aagaard Sandbergin ja Hanna Kragin tytär.

## Julkaisuja
* *Nye metoder for dyrkning og lagring av poteter* (1939)
* *Oppbevaring av poteter* (1940)
* *Rasjonelle dyrkingsmåter for poteter* (1942)

## Lähteet
Ekfraseis

**Ekfraseis** (, ”Kuvauksia”; , ”Veistosten kuvauksia”) on Kallistratoksen kirjoittama teos, joka esittää 14 antiikin kreikkalaisen veistoksen kuvaukset.

## Historia

Kallistratos oli sofisti, joka tunnetaan ainoastaan teoksestaan *Ekfraseis*. Hänen ajoitustaan ei tunneta varmuudella; joskus teos on ajoitettu noin vuoteen 280 ja joskus taas kirjoittaja on ajoitettu vuosiin 330–475. Osan kuvaamistaan veistoksista Kallistratos oli saattanut nähdä itse, mutta osa kuvauksista perustuu varhaisempiin kirjallisiin lähteisiin.

*Ekfraseis* julkaistaan usein yhdessä Filostratos vanhemman ja Filostratos nuoremman *[[Eikones]]* (lat. *Imagines*) -teosten kanssa, joiden muotoa teos vaikuttaa jäljittelevän. Kallistratoksen veistoskuvaukset tunnettiin renessanssiaikana, ja niillä arvellaan olleen vaikutusta ajan veistoksiin. Teos oli suosittu myös uusklassisella kaudella klassisen kuvanveiston kirjallisena lähteenä.

## Sisältö

Kallistratoksen teos käsittää 14 lyhyttä lukua, ja kuvaa yhtä monta veistosta. Niistä suurimman osan aiheet ovat kreikkalaisesta mytologiasta, ja ne oli tehty marmorista tai pronssista. Kuvaukset ovat luonteeltaan runollisia ja pyrkivät luomaan retoriikan keinoin eloisan kuvan veistoksista. Tyyliä on kuitenkin luonnehdittu teeskentelevän sirostelevaksi.

Teoksen kuvaamat veistokset ovat:

* 1. Satyyrin patsas, Theba, Egypti
* 2. Bakkhantin patsas
* 3. Eroksen patsas – Praksiteleen veistos
* 4. Intialaisen patsas
* 5. Narkissoksen patsas
* 6. Kairos eli Otollinen hetki, Sikyon – Lysippoksen veistos
* 7. Orfeuksen patsas, Helikon (Muusien laakso?)

* 8. Dionysoksen patsas, Elis – Praksiteleen veistos
* 9. Memnonin kolossit, Theba, Egypti
* 10. Paianin patsas
* 11. Nuorukaisen patsas – Praksiteleen veistos
* 12. Kentaurin patsas
* 13. Medeian patsas, Makedonia
* 14. Athamaan kuva, Skyytia

## Lähteet

## Kirjallisuutta
### Tekstilaitoksia ja käännöksiä

* Callistratus: *Descriptions*. Teoksessa 
* 
* 
* 
* 
* 

### Muuta kirjallisuutta

* 

## Aiheesta muualla

* Callistratus: ''Descriptions''. Theoi Greek Mythology.
Alf Ahlbäck

**Alf Johan Ahlbäck** (s. 27. helmikuuta 1936 Petolahti) on suomalainen kuljetusalan yrittäjä ja yritysjohtaja, joka on saanut liikenneneuvoksen arvonimen.

Ahlbäckin vanhemmat olivat Nestor Georg Ahlbäck ja Karin Elisabeth Åmossa. Hänen puolisonsa vuodesta 1961 on Marita Vivi Vesterback. Lapsuutensa Ahlbäck vietti vanhempiensa ja veljensä kanssa siirtolaisena Kanadassa, vuoteen 1946 asti. Ahlbäck oli kuorma-auton kuljettaja vuodesta 1951, kuorma-autoliikennöitsijä vuodesta 1954, Trans Ahlbäck -yhtiön perustaja vuonna 1988 sekä Kalottihuolinta-yhtiön omistaja vuodesta 1989 ja yhtiön toimitusjohtaja vuoteen 1995. Ahlbäck piti Petolahdella myös omaa turkistarhaa ja oli osakas kauppatalo Oy Henry Teirs -yhtiössä. Liikenneneuvoksen arvonimen hän sai vuonna 1997 ja Suomen Kuorma-autoliiton Vuoden liikennöitsijäksi hänet valittiin vuonna 1994. Ahlbäck oli RKP:n edustajana Maalahden kunnanvaltuuston jäsen ja osallistui työuransa aikana aktiivisesti alansa järjestötoimintaan.

## Lähteet
Aleksanteri Huotari

**Aleksanteri Huotari** (s. 21. elokuuta 2003) on suomalainen pesäpalloilija. Huotari pelaa kasvattajaseurassaan Superpesiksessä pelaavassa Sotkamon Jymyssä. Hänen sopimuksensa Jymyn kanssa ulottuu kauden 2026 loppuun saakka. Hän pelaa sisäpelissä kotiuttajana ja ulkokentällä polttolinjassa. Huotari on edustanut urallaan myös Koskenkorvan Urheilijoita, kun hän pelasi osan kaudesta 2023 Koskenkorvan riveissä lainapelaajana.

Huotari on voittanut urallaan kaksi suomenmestaruutta. Kauden 2023 päätteeksi Huotari oli mukana voittamassa Sotkamon Jymyn seurahistorian 20. Suomenmestaruutta. Seuraavalla kaudella Jymy otti toisen mestaruuden putkeen, jota Huotari oli niin ikään voittamassa. Huotari on pelannut urallaan 82 Superpesiksen runkosarjan ottelua. Näissä otteluissa hän on lyönyt 4+48=52 juoksua, tuonut 32 juoksua ja kerännyt 166 kärkilyöntiä. Pudotuspeleissä Huotari on pelannut 19 ottelua, joissa hän on lyönyt 2+10=12 juoksua, tuonut 5 juoksua ja kerännyt 45 kärkilyöntiä.Lisäksi Huotari on pelannut ykköspesistä Sotkamon Jymyn kakkosjoukkueessa ja Haapajärven Pesä-Kiiloissa yhteensä 18 runkosarjan ottelua. Näissä otteluissa hän on lyönyt 0+7=7 juoksua, tuonut 4 juoksua ja kerännyt 27 kärkilyöntiä. Tilastot päivitetty 17.11.2024

Aleksanteri Huotari on uransa lopettaneen pesäpalloilijan Mikko Huotarin poika. Aleksanterin veli Samuel edustaa niin ikään Sotkamon Jymyä ja sisko Nelli edustaa Joensuun Mailaa Naisten Superpesiksessä

## Lähteet
Ruokojärvi (Juva)

**Ruokojärvi** on muodoiltaan ja syvyyssuhteiltaan varsin epäyhtenäinen järvi Juvan eteläosassa Etelä-Savon maakunnan keskiosassa. Sen pinta-ala on 1,7 neliökilometriä. Etäisyys Mikkelistä on 35 kilometriä itäkoilliseen. Ruokojärven lounaisrannalla on Kirkkokiviksi kutsuttuja kookkaita siirtolohkareita, joita pidetään muinaisena uhripaikkana.

## Maantiede
Ruokojärven pituus etelästä pohjoiseen on 3,1 kilometriä. Järvi koostuu eteläisestä altaasta ja pohjoisesta altaasta. Eteläinen allas on kapea ja useat pienet lahdet tekevät sen rantaviivan mutkaiseksi. Pohjoinen allas on eteläistä allasta laajempi, leveämpi ja syvempi. Suurimpia niemiä ovat Koveronniemi, Uitonniemi ja Leskelänniemi. Noin viidesosa Ruokojärvestä on enintään metrin syvyinen ja niin ikään noin viidesosa on vähintään kymmenen metrin syvyinen. Syvin kohta, 20 metriä, sijaitsee pohjoisen altaan kaakkoiskolkassa. Siitä luoteeseen ulottuu noin puolitoista kilometriä pitkä vyöhyke, jonka syvyys on vähintään kymmenen metriä. Eteläisen altaan pohjoisosassa on 12 metrin syvänne. Pohjoisen altaan syvänteen länsipuolella Uitonsalmen kohdalla on laaja matalikko.

Ruokojärven ainoa saari on pohjoisen altaan eteläosassa sijaitseva noin 40-aarinen nimetön saari. Ruokojärven rannat ovat laajalti metsää, Uitonniemellä on myös suota. Pohjoisrannalla sijaitsee peltoalue. Järven länsipuolella sijaitsee Hitjuksenjärvi ja luoteispuolella Kankaisjärvi. Järviä erottavat kannakset ovat kapeimmista kohdistaan alle sata metriä leveitä. Kannasten halki kulkee yhdystie 15156.

Ruokojärvi laskee järven lounaiskolkasta alkavaa Tylttyjokea etelään Ohmonlampeen (87,8 metriä mpy), josta virta vie Huosiosjokea etelään Luonteriin (75,8 metriä mpy).

Ruokojärven vesitilavuus on 8&nbsp;621&nbsp;000 kuutiometriä.

Ruokojärvi (04.116.1.004) kuuluu Huosiosjoen-Tylhyjoen valuma-alueeseen (04.116), joka on kolmannen jakovaiheen vesistö Vuoksen vesistössä (04). Toinen jakovaihe on Ala-Saimaan alue (04.11) ja ensimmäinen on Suur-Saimaan alue (04.1). Virmajoen valuma-alueeseen kuuluu 86 vähintään hehtaarin laajuista järveä. Viisi laajinta ovat Virmajärvi, Rautjärvi, Vanosenjärvi, Vieruvanjärvi ja Kaukheimonen.

## Lähteet
Kallistratos

**Kallistratos** (, ) voi viitata seuraaviin antiikin aikaisiin henkilöihin:

* Kallistratos Ateenalainen (k. 413 eaa.), sotapäällikkö Sisilian sotaretkellä
* Kallistratos Ateenalainen (toimi 410–403 eaa.), sotapäällikkö
* Kallistratos Ateenalainen (300-luku eaa.), puhuja
* Kallistratos Elisläinen (toimi 192 eaa.), kotikaupunkinsa lähettiläänä toiminut
* Kallistratos (100-luku eaa.), grammaatikko
* Kallistratos (100-luku eaa.), kuvanveistäjä
* Kallistratos (200–400-luku jaa.), sofisti
* Kallistratos, kirjoittamastaan laulusta tunnettu
* Domitios Kallistratos eli Domitius Callistratus, kreikkalais-roomalainen kirjailija
* Callistratus (100/200-luku jaa.), roomalainen juristi
Kallistratos (sofisti)

**Kallistratos** (, ) oli antiikin kreikkalainen sofisti. Hänen ajoitustaan ei tunneta varmuudella; joskus hänet on ajoitettu toimineeksi noin vuonna 280 ja joskus taas vuosien 330 ja 475 välillä.

Kallistratos tunnetaan pelkästään teoksestaan *[[Ekfraseis]]* (, ”Kuvauksia”; lat. *Statuarum descriptiones*), joka esittää 14 veistoksen kuvaukset.

## Lähteet

## Kirjallisuutta

* Callistratus: *Descriptions*. Teoksessa
Psion

**Psion** oli kuluttajaelektroniikkaa valmistava brittiläinen yritys, joka kehitti kämmentietokoneita.

## Historia
Yrityksen perusti David Potter vuonna 1980. Potter päätti nimeksi Potter's Scientific Instruments, jonka lyhenteeseen hän lisäsi osan "ON". Vuonna 1982 yritys kehitti ohjelmistoja ja pelejä Sinclair ZX81:lle.

Ensimmäinen Psionin julkaisema laite oli vuonna 1984 julkaistu Psion Organiser, jota seurasi Psion Organiser II vuonna 1986. Yritys kehitti EPOC-käyttöjärjestelmän laitteitaan varten.
Psionin henkilöt ehdottivat Nokialle Psionin ohjelmisto-osaston irrottamista erilleen ja vuonna 1998 Symbian perustettiin.
Vuonna 2000 Psion osti kanadalaisen langattoman verkon laitteita valmistavan Teklogixin. Kaupan seurauksena Psion yhdisti Teklogixin ja Psion Enterprisen toiminnot.
Vuonna 2004 Psion myi osakkeensa Symbianista.

Vuonna 2011 yritys ilmoitti poistavansa "Teklogix"-osan nimestään.
Motorola Solutions osti yrityksen vuonna 2012.

## Tuotteita
* Psion Organiser
* Psion Organiser II
* Psion Series 3
* Psion Siena
* Psion Series 5
* Psion Revo
* Psion netBook
* Psion Series 7

## Lähteet
Irina Piippo

**Irina Piippo** (s. 1974) on suomalainen kielitieteilijä. Piippo on toiminut Suomen Lähi-idän instituutin johtajana vuodesta  2020 lähtien.

Piippo väitteli tohtoriksi Helsingin  yliopistossa yleisen kielitieteen oppiaineesta vuonna 2012. Hänen tutkimusalojaan ovat arabian kielen sosiolingvistiikka, monikielisyys ja kieliin sosiaalistuminen.

## Julkaisuja
* 

## Lähteet
Turkologia

**Turkologia** eli **turkkilainen filologia** on turkkilaisiin kieliin ja kulttuureihin keskittyvä akateeminen tutkimuksen alue. Alan tutkijaa kutsutaan turkologiksi. Turkologia kuuluu mongolistiikan ohella altaistiikan tutkimusalaan.

## Tunnettuja turkologeja

* Reşit Rahmeti Arat
* Saadet Çağatay
* Ymär Daher
* Annemarie von Gabain
* Nikolai Ilminski
* Willy Bang Kaup
* Martti Räsänen
* Olžas Suleimenov
* Zeki Velidi Togan

## Lähteet
Filostratos (Veruksen poika)

**Filostratos** (, ; 1. vuosisata) oli antiikin kreikkalainen reettori. Hän oli Veruksen poika ja toimi roomalaisella kaudella keisari Neron aikana.

Filostratos kuului lemnoslaiseen Filostratos-nimisten reettorien ja kirjailijoiden sukuun ollen sen vanhin tunnettu edustaja. Hän harjoitti reettorin ammattia Ateenassa. Suvun myöhempiä edustajia olivat tunnettu sofisti Filostratos ”Ateenalainen” sekä Filostratos Lemnoslainen vanhempi ja nuorempi.

## Teokset

*[[Suda]]n* mukaan Filostratos kirjoitti muun muassa seuraavat teokset:

* *Kysymyksiä puhujista* ()
* *Retoriset aineistot* ()
* *Substantiivista* () – vastaus sofisti Ailios Antipatrokselle
* *Tragediasta* () – kolme kirjaa käsittänyt teos
* *Gymnastikos* () – koskien Olympian kisoja
* *Theates* ()
* *Lithognomikos* ()
* *Koira* eli *Sofisti* ()
* *Proteus* ()
* panegyrisiä puheita
* 4 eleusislaista puhetta
* 43 tragediaa
* 14 komediaa

Hänen tai Filostratos Ateenalaisen kirjoittamana pidetään myös dialogia *[[Nero (satiiri)|Nero]]* (), joka on usein pantu Lukianoksen nimiin.

## Lähteet
Kirsten Brosbøl

**Kirsten Brosbøl** (s. 14. joulukuuta 1977 Odder) on tanskalainen sosiaalidemokraattisen puolueen poliitikko. Hän on istunut kansankäräjillä vuosina 2005–2019 ja toiminut Tanskan ympäristöministerinä vuosina 2014–2015.
## Lähteet

## Aiheesta muualla
* ''Kirsten Brosbøl'' Tanskan kansankäräjien verkkosivuilla
Petra Pakkanen

**Petra Pakkanen** (s. 1967) on suomalainen antiikintutkija. Pakkanen on toiminut Suomen Ateenan-instituutin johtajana vuodesta  2021 lähtien.

Pakkanen väitteli tohtoriksi Helsingin  yliopistossa uskontotieteen oppiaineesta vuonna 1995. Hänen päätutkimusaloihinsa kuuluvat antiikin Kreikan uskonto ja filhellenismi.

## Julkaisuja
*  Väitöskirja.

## Lähteet
Al Quie

**Albert Harold ”Al” Quie** (18. syyskuuta 1923 Wheeling Township, Minnesota – 18. elokuuta 2023) oli yhdysvaltalainen republikaanisen puolueen poliitikko ja maanviljelijä.

Quie syntyi maatilalla Wheeling Townshipissa lähellä Dennisonia. Hän oli toisen maailmansodan veteraani, joka oli vuosina 1943–1945 Yhdysvaltain laivaston lentäjänä. Quie opiskeli Northfield High Schoolissa ja sai Minnesotan Northfieldin St. Olaf Collegessa kandidaatin arvon politiikan tutkimuksessa vuonna 1950. Quie istui Minnesotan senaatissa vuosina 1955–1958. Vuonna 1958 hänet valittiin Yhdysvaltain edustajainhuoneen jäseneksi Minnesotan ensimmäisestä kongressipiiristä August H. Andresenin kuoltua kesken kauden. Hän oli Yhdysvaltain edustajainhuoneen jäsen vuoteen 1979 saakka.

Vuosina 1979–1983 Quie toimi Minnesotan kuvernöörinä, ja vuonna 1982 hän sai nimityksen presidentin neuvoa-antavaan kauppaneuvottelujen komiteaan. Vuosina 1983–1986 hän työskenteli luennoitsijana ja opettajana. Vuonna 1987 hänestä tuli Prison Fellowship USA:n varatoimitusjohtaja. Quie myös operoi omistamaansa maatilaa.

Quie oli luterilainen. Hän meni kesäkuussa 1948 naimisiin Gretchen Hansen Quien kanssa ja sai useita lapsia. Myös hänen isoisänsä Knut K. Finseth oli poliitikko.

## Lähteet
Risto Räppääjä ja pakastaja-Elvi

**Risto Räppääjä ja pakastaja-Elvi** on Sinikka ja Tiina Nopolan kirjoittama, Risto Räppääjä -kirjasarjaan kuuluva lastenkirja joka julkaistiin vuonna 2001. Kirja voitti Pirkanmaan Plättä -palkinnon vuonna 2002. Vuonna 2008 ensi-iltansa saanut Risto Räppääjä -elokuva perustuu monelta osin tähän kirjaan.

## Juoni
Rauha Räppääjä nyrjäyttää jalkansa eikä näin ollen voi tehdä ruokaa itselleen ja Ristolle. Apuun tulee Rauhan serkku Elvi Räppääjä, eläköitynyt pakastaja-pussittaja. Risto alkaa välittömästi vihata ankaraa ja kurinalaista Elviä. Erinäisten tapahtumien kautta Risto epäilee Elviä rikolliseksi ja aikoo naapurin ystävänsä Nelli Nuudelipään kanssa selvittää tämän aikeet.

## Lähteet
Norges Bondelag

**Norges Bondelag** (NB) on Norjassa toimiva maanviljelijöitä edustava ammatillinen ja elinkeinopoliittinen järjestö. Se ja Norsk Bonde- og Småbrukarlag neuvottelevat valtion kanssa maataloussopimuksesta vuonna 1950 laaditun pääsopimuksen pohjalta. Norges Bondelag on perustettu 6. helmikuuta 1896. 

Norges Bondelag tekee läheistä yhteistyötä Norjan maatalousjärjestöjen kanssa sateenvarjojärjestö Norsk Landbrukssamvirken alaisuudessa. Norges Bondelagilla on yli 62&nbsp;000 jäsentä, yli 500 paikallisjaosta ja kuusitoista lääninjaosta.

Norges Bondelag julkaisee *[[Bondebladet]]*-nimistä jäsenlehteä.

## Lähteet

## Aiheesta muualla
* Viralliset sivut
Black Crypt

**Black Crypt** on Raven Softwaren kehittämä ja Electronic Artsin julkaisema luolastoroolipeli, joka on julkaistu vuonna  Amigalle.

## Pelaaminen
Peli on ensimmäisestä persoonasta kuvattu luolaston tutkimispeli, joka on vastaavankaltainen kuten *[[Dungeon Master]]* ja *[[Eye of the Beholder (pelisarja)|Eye of the Beholder]]* -sarja. Pelaajan tehtävänä on ohjata neljää seikkailijaa näiden tavoitteessa sinetöidä Estoroth Paingiver ja löytää kadonneet muistoesineet.

## Vastaanotto
Peli on saanut *[[CU Amiga]]* -lehden arvostelussa arvosanaksi 90 %. Peli on saanut *[[Amiga Format]]* -lehden arvostelussa arvosanaksi 78 %. Peli on saanut *[[The One (lehti)|The One]]* -lehden arvostelussa arvosanaksi 92 %.

## Lähteet

## Aiheesta muualla
* 
* 
* 100ème - Black Crypt / Amiga (1992) 
* Black Crypt Manual and Clue Book
Bændasamtök Íslands

**Bændasamtök Íslands** (BÍ, *Islannin maanviljelijöiden liitto*) on Islannin maanviljelijöitä edustava järjestö. Se sai alkunsa maaliskuussa 1995, jolloin järjestöt Búnaðarfélag Íslands ja Stéttarsamband bænda yhdistyivät. Bændasamtök Íslands pitää päämajaansa Reykjavíkin Hagatorgilla, mutta sillä on myös toimisto Akureyrissa.

Bændasamtök Íslandsin lehti on yleensä kahden kuukauden välein ilmestyvä *[[Bændablaðið]]*.

## Lähteet

## Aiheesta muualla
* Viralliset sivut
Joseph Lyons

**Joseph Aloysius Lyons** (15. syyskuuta 1879 – 7. huhtikuuta 1939) oli australialainen poliitikko, joka toimi Australian 10. pääministerinä vuodesta 1932 kuolemaansa saakka vuonna 1939. Hän aloitti uransa Australian työväenpuolueessa (ALP), mutta hänestä tuli United Australia Partyn (UAP) (nykyisen Australian liberaalipuolueen edeltäjän) perustajajohtaja vuonna 1931 tapahtuneen ALP:n hajoamisen jälkeen. Hän oli aiemmin toiminut Tasmanian pääministerinä vuosina 1923–1928. 

Lyons kuoli sydänkohtaukseen huhtikuussa 1939, ja hänestä tuli ensimmäinen Australian pääministeri, joka kuoli virassa. Hän on myös yksi kahdesta, George Reidin lisäksi, osavaltion pääministeristä, joista on tullut myöhemmin Australian pääministeri. Miehensä kuoleman jälkeen hänen leskestä Enid Lyonsista tuli ensimmäinen nainen, joka valittiin Australian edustajainhuoneeseen.

## Lähteet
Islannin maatalousyliopisto

**Islannin maatalousyliopisto** (,  eli *AUI*) on Islannissa toimiva yliopisto, joka tarjoaa opetusta ja tuottaa tutkimusta maatalous- ja ympäristötieteiden aloilla. Yliopisto sijaitsee Hvanneyrissa, läntisessä Islannissa, ja siellä on noin 300 opiskelijaa.

Islannin maatalousyliopisto on perustettu 1. tammikuuta 2005. Se on jaettu kahteen tiedekuntaan: maa- ja eläinresurssien tiedekuntaan sekä ympäristötieteiden tiedekuntaan, joiden lisäksi yliopistoon kuuluu ammatillisten ohjelmien ja elinikäisen oppimisen laitos. Islannin maatalousyliopisto on yksi Arktinen yliopisto -yhteistyöverkoston (UArctic) jäsenyliopistoista.

Yliopisto ylläpitää noin 600–700 kasvin kokoista banaanitarhaa yliopiston kasvihuoneessa. Taimet päätyivät yliopistolle lahjoituksena sen jälkeen, kun banaanien kaupallinen viljely Islannissa päättyi. Yliopiston kasvattamat banaanit eivät ole myynnissä, vaan niitä syövät opiskelijat ja henkilökunta.

## Lähteet
Lupe Valdez

**Guadalupe ”Lupe” Valdez** (s. 11. lokakuuta 1947 San Antonio, Texas) on yhdysvaltalainen lainvalvontaviranomainen. Hän toimi Dallasin piirikunnan sheriffinä vuosina 2005–2017, mitä ennen hän on toiminut muun muassa  Yhdysvaltain maavoimien reservin kapteenina ja vanginvartijana. Valdez luopui sheriffin virastaan ollakseen ehdolla Texasin kuvernöörivaaleissa vuonna 2018. Hänet valittiin demokraattien ehdokkaaksi ja vastassaan hänellä oli istuva republikaanikuvernööri Greg Abbott, jolle hän hävisi vaalit. Tämän jälkeen hän on työskennellyt poliisina DeSoton kaupungille.

Valdez oli ehdolla uudelleen Dallasin piirikunnan sheriffiksi vuonna 2024 järjestettävissä vaaleissa, mutta hävisi esivaalissa istuvalle sheriffille Marian Brownille.

## Lähteet
George Reid

**George Houston Reid** (25. helmikuuta 1845 – 12. syyskuuta 1918) oli australialainen poliitikko, joka toimi Australian neljäntenä pääministerinä vuosina 1904–1905. Tätä ennen hän oli ollut Uuden Etelä-Walesin pääministeri vuosina 1894–1899. Hän oli Free Trade Partyn johtaja vuosina 1891–1908. Pääministerin uran jälkeen hän toimi diplomaattina Yhdistyneessä kuningaskunnassa. Vuonna 1916 hänet välittiin Britannian alahuoneen House of Commonsin kansanedustajaksi, mutta hänen poliittinen ura Britanniassa katkesi pari vuotta myöhemmin hänen kuolemaansa.

## Lähteet
Earle Page

**Doctor Sir Earle Christmas Grafton Page** (8. elokuuta 1880 Grafton, Uusi Etelä-Wales  – 20. joulukuuta 1961 Grafton, Uusi Etelä-Wales) oli australialainen kirurgi ja poliitikko, joka toimi lyhyesti Australian 11. pääministerinä. Hän toimi virassa 19 päivää Joseph Lyonsin kuoleman jälkeen vuonna 1939. Hän oli Country Partyn, nykyisen Australian kansallispuolueen edeltäjän, johtaja vuosina 1921–1939. Tämän lisäksi hän toimi Australian valtiovarainministerinä (*Treasurer of Australia*) vuosina 1923–1929, kauppaministerinä (*Minister for Commerce*) vuosina 1940–1941 ja terveysministerinä (*Minister for Health*) vuosina 1949–1956.

## Lähteet
Royal Agricultural University

**Royal Agricultural University** (RAU; alun perin *Royal Agricultural College* eli *RAC*) on Isossa-Britanniassa toimiva maataloustieteellinen korkeakoulu. Se toimii Cirencesterissä, Gloucestershiressä.

Idea maatalouskorkeakoulun perustamisesta oli esillä Fairfordin ja Cirencesterin maanviljelijäkerhojen tapaamisessa vuonna 1842. Tyylillisesti uusgotiikkaa edustavan rakennuksen rakentaminen aloitettiin huhtikuussa 1845 Bathurstin jaarlin vuokrattua tätä varten alueen. Suunnittelijana oli arkkitehti Samuel Whitfield Daukes. Kuningatar Viktoria myönsi oppilaitokselle kuninkaallisen peruskirjan samana vuonna. Royal Agricultural University on englanninkielisen maailman ensimmäisenä perustettu maatalouden korkeakoulu.

Royal Agricultural Universityn ensimmäiset 25 opiskelijaa hyväksyttiin syyskuussa 1845. Seuraavana vuonna opiskelijaluku nousi 108:aan. Vuonna 1982 yliopiston puheenjohtajaksi tuli Walesin prinssi Charles. Privy Council myönsi Royal Agricultural Universitylle täyden yliopistostatuksen vuonna 2013.

Royal Agricultural Universityn motto on lainaus Vergiliuksen *[[Georgica]]sta*: *Arvorum Cultus Pecorumque*.

## Lähteet

## Aiheesta muualla
* Viralliset sivut
Joseph Cook

**Joseph Cook** (7. joulukuuta 1860 – 30. heinäkuuta 1947) oli australialainen poliitikko. Hän toimi maan pääministerinä vuosina 1913–1914. 

Cook syntyi Englannissa, mutta asui Australiassa vuodesta 1885, missä hänet valittiin Uuden Etelä-Walesin edustustoon vuonna 1891 ja Australian hallituksen parlamenttiin vuonna 1901 vapaakaupan edustajaksi. Vuosina 1909–1910 hän oli Australian puolustusministeri. Pääministerin uran jälkeen hän toimi Australian laivastoministerinä vuosina 1917–1920. Cook jätti parlamentin vuonna 1921 ja toimi diplomaattina Yhdistyneessä kuningaskunnassa vuoteen 1927 asti, jonka jälkeen hän palasi Australiaan.

## Lähteet
Andrew Fisher

**Andrew Fisher** (29. elokuuta 1862 – 22. lokakuuta 1928) oli australialainen poliitikko, joka toimi maan pääministerinä kolmeen otteeseen vuosina 1908–1909, 1910–1913 ja 1914–1915. Hän oli Australian työväenpuolueen johtaja vuosina 1907–1915. Fisher syntyi Skotlannissa, mutta muutti Australiaan vuonna 1885. 

Andrew Fisherin toisella pääministerikaudella tehtiin useita merkittäviä uudistuksia, kuten luotiin vanhuuseläkkeet ja työkyvyttömyyseläkkeet, vahvistettiin työntekijöiden oikeuksia, aloitettiin Trans-Australian rautatien rakentaminen ja perustettiin nykyinen Australian pääkaupunkiterritorio. Pääministerin uran jälkeen Fisher hyväksyi nimityksen Yhdistyneen kuningaskunnan pääkomissaariksi ja toimi tässä tehtävässä vuosina 1916–1920. Tämän jälkeen hän palasi lyhyesti Australiaan, mutta muutti eläkepäiviksi Lontooseen, jossa myös kuoli. 

## Lähteet
Royal Agricultural Society of England

**Royal Agricultural Society of England** on brittiläinen maatalousseura, joka perustettiin vuonna 1838 tarkoituksenaan englantilaisen maatalouden yleinen kehittäminen.

Royal Agricultural Society of England oli alun perin nimeltään *English Agricultural Society*. Se sai kuningatar Viktorialta kuninkaallisen peruskirjan ja samalla nykyisen nimensä vuonna 1840. Järjestön motoksi omaksuttiin *Practice with Science*. Royal Agricultural Society of England omaksui roolin keskusauktoriteettina maatalouden käytännöistä painottaen tieteellistä ja modernisoivaa näkökulmaa. Se perusti Royal Agricultural Collegen vuonna 1845. Sen merkittävyyttä kasvatti 1800-luvun jälkipuoliskolla sen neuvoa-antava rooli maataloutta koskevassa lainsäädännössä hallitukselle. Royal Agricultural Society of England aloitti myös lehden *[[The Journal of the Royal Agricultural Society of England]]* julkaisemisen.

Royal Agricultural Society of England myöntää monia palkintoja, joiden joukossa on *Bledisloe Gold Medal for Landowners*.

## Lähteet

## Aiheesta muualla
* Viralliset sivut
Museum of English Rural Life

**Museum of English Rural Life** (MERL, *Englantilaisen maalaiselämän museo*) on museo lähellä Readingin keskustaa Isossa-Britanniassa. Se on Englannin kattavin museo, joka on omistettu maaseutuelämän ja maanviljelyn aiheille. Se on perustettu vuonna 1951.

Museum of English Rural Lifen kokoelmissa on esineitä, arkistoja, valokuvia ja kirjoja, jotka on jaettu lukuisiin erillisiin gallerioihin. Museon omistaa ja sitä hallinnoi Readingin yliopisto. Yhdessä Reading Museumin kanssa Museum of English Rural Life muodostaa Reading Museums Partnershipin, jota tukee Arts Council England.

## Lähteet

## Aiheesta muualla
* Viralliset sivut
Vahvuudettomat silmälasit

**Vahvuudettomat silmälasit**, tunnettu myös nimillä **feikkilasit** ja **nollalasit** ovat silmälasit, joissa ei ole liki- eikä pitkänäköisyyttä korjaavaa vahvuutta. Niissä ei välttämättä ole lainkaan linssejä.

Vahvuudettomat silmälasit on tarkoitettu henkilölle, jolla ei ole näön heikkoutta, johon vahvuudelliset silmälasit oletettavasti auttaisivat. Tyypillisesti ne ovat erityisen suuret ja huomattavat lasit. Niiden pinta voi olla heijastamaton. Niiden käyttö on tullut muotiinkin. Tyypillisimmin niiden tarkoituksena on lähinnä asusteena toimiminen, kenties heikkonäköisten silmälasimuodin seuraaminen, mutta jotkut hammaslääkärit ja -hoitajat käyttävät niitä suojatakseen silmiään roiskeilta, joskus niiden käyttöä on puollettu silläkin, että ne suojaavat silmiä esimerkiksi hiekalta.

Nykyään feikkilasien käyttö pelkässä ulkonäkömielessä on varsinkin nuorten naisten suosiossa, mutta sellaiseen tarkoitukseen suunniteltuja laseja on saatavilla myös nimenomaan miehille suunnattuja. Feikkilaseissakin voi olla ultraviolettisuoja, voimakas antireflex-pinnoite ja kovapinta.

## Lähteet
Thomas Ulsrud

**Thomas Ulsrud** (21. lokakuuta 1971 Oslo – 24. toukokuuta 2022 Oslo) oli norjalainen curlingin pelaaja. Hän voitti curlingin maailmanmestaruuden vuonna 2014 ja olympiahopeaa Vancouverissa 2010. Ulsrud kuoli syöpään toukokuussa 2022.

## Lähteet
Yrjö Auramaa

**Yrjö Akseli Auramaa** (25. maaliskuuta 1906 Yläne – 27. heinäkuuta 1986) oli suomalainen kuljetusalan yrittäjä ja yritysjohtaja, joka sai liikenneneuvoksen arvonimen.

Auramaan puoliso vuoteen 1977 asti oli Bertta Kajala. Liikenneneuvos Matti Auramaa oli heidän poikansa. Yrjö Auramaa aloitti kuljetusliikkeensä Oripäässä vuonna 1929. Euraan seuraavana vuonna muuttaneen Auramaan yritys kasvoi vähitellen, joskin kasvu taittui hänen osallistuessaan molempiin sotiin. Sotien jälkeisessä noususuhdanteessa 1950-luvulla yhtiö sai useita uusia liikennöintilupia ja aloitti yhteistyön muun muassa Kiitolinjan kanssa. Vuosikymmenen lopulla yrityksellä oli kalustona jo nelisenkymmentä autoa ja se oli perustanut useita tavara-asemia eri paikkakunnille. Kun kuljetusliike muuttui osakeyhtiöksi vuonna 1978, sillä oli noin kuusikymmentä raskasta ajoneuvoyhdistelmää ja palveluksessa yli sata henkilöä. Auramaa osallistui aktiivisesti alansa järjestötoimintaan, muun muassa Tavaralinjat-yhdistykseen ja Autoliikenteen Työnantajayhdistykseen. Hän jätti yhtiönsä toimitusjohtajan tehtävät vasta 77-vuotiaana vuonna 1983, mutta oli vielä senkin jälkeen yhtiön hallituksen puheenjohtaja aina kuolemaansa asti. Liikenneneuvoksen arvonimen Auramaa sai vuonna 1980. 

## Lähteet

## Aiheesta muualla
* Auramaa-yhtiöt
Auramaa

**Auramaa** on suomalainen sukunimi, joka on muun muassa seuraavilla henkilöillä:

* Matti Auramaa (1932–2020), yrittäjä ja yritysjohtaja, liikenneneuvos, Yrjö Auramaan poika
* Yrjö Auramaa (1906–1986), yrittäjä ja yritysjohtaja, liikenneneuvos
Hango Line

**Oy Hangö Line Ab** (markkinointinimenä **Hango Line** tai **HanGo Line**) oli vuonna 1988 perustettu suomalainen laivanvarustamo, jonka oli tarkoitus aloittaa autolauttaliikenne Hangon ja Gotlannin Visbyn välillä. Yritys järjesti osakeannin syys-lokakuussa 1989, mutta se epäonnistui eikä juuri muuta rahoitusta ollut, ja hanke kariutui. Yrityksen toimitusjohtaja oli Anders Lindholm.

Reitti oli tarkoitus avata keväällä 1990 yhteensä 700 matkustajaa ottavalla *M/S Scandinavialla*, jossa oli 305 hyttipaikkaa ja 180 autopaikkaa. Aluksen myyjä, kaskislainen KG-Line ei kuitenkaan luovuttanut alusta sopimuksen mukaan joulukuussa 1989, koska ilmeni ettei Hango Line ollut enää varsinainen ostaja vaan laivan omistus olisi muuttuneen tilanteen takia siirtynytkin Vaasanlaivoille, jonka kilpailijaksi KG-Line oli samaan aikaan pyrkimässä Merenkurkun liikenteessä.

Oy Hangö Line Ab:n toiminta loppui 1994. Visbyn reitille kaavailtu, saksalaiselta Orenstein & Koppelin telakalta vuonna 1965 valmistunut autolautta, alun perin norjalaisen Otto Thoresenin *Viking III*, oli 1990–1991 Vaasanlaivojen käytössä nimellä *Fenno Star*.

## Lähteet
Ella Kelloniemi

**Ella Kelloniemi** (s. 19. helmikuuta 2002) on suomalainen jalkapalloilija, pelipaikaltaan maalivahti. Hän edusti Kansallisessa Liigassa pelaavaa Helsingin Jalkapalloklubia. Hän pelasi kahdeksan liigaottelua kaudella 2021 ja yhden kaudella 2022. Hän pelasi ensimmäisen kerran liigassa toukokuussa 2021, kun hän tuli kentälle kesken FC Honkaa vastaan pelatun ottelun ykkösmaalivahti Annika Laihasen loukkaannuttua.

Kelloniemi on pelannut Suomen alle 17-vuotiaiden maajoukkueessa.

## Lähteet
Laura Hillberg

**Laura Hillberg** (s. 17. huhtikuuta 2003) on suomalainen jalkapalloilija, pelipaikaltaan puolustaja. Hän edustaa Kansallisessa Liigassa pelaavaa Helsingin Jalkapalloklubia. Hän pelasi liigassa kymmenen ottelua kaudella 2021, 17 ottelua kaudella 2022, kymmenen ottelua kaudella 2023 ja neljä ottelua kaudella 2024, jolloin HJK voitti liigamestaruuden. Kaudella 2025 Hillberg pelasi 14 liigaottelua ja voitti mestaruuden. HJK:n voittamassa Suomen Cupissa hän pääsi vain yhdessä ottelussa lyhyeksi ajaksi kentälle. Hillberg teki ensimmäisen ja toistaiseksi ainoan liigamaalinsa kauden 2022 viimeisessä ottelussa Kuopion Palloseuraa vastaan.

Hillberg on pelannut Suomen alle 16-, alle 17-, alle 19- ja alle 23-vuotiaiden maajoukkueissa.

Laura Hillbergin kaksossisko Sonja Hillberg on myös jalkapalloilija.

## Lähteet
KG-Line

**Oy KG-Line Ab** oli vuonna 1986 Närpiössä perustettu laivanvarustamo, joka harjoitti kesäkausina 1986–1989 autolauttaliikennettä Pohjanlahden yli Suomen Kaskisten ja Ruotsin Gävlen välillä. Aluksena oli 700-paikkainen *M/S Scandinavia*, alun perin norjalaiselle Otto Thoresen -varustamolle vuonna 1965 rakennettu *Viking III*, joka toimi sittemmin 1990–1991 Vaasanlaivojen *Fenno Starina*.. Kesällä 1986 KG-Linen Kaskinen–Gävle-reittiä käytti yli 50&nbsp;000 matkustajaa.

KG-Linen omistajat olivat samoja, jotka 1980-luvun alkupuolella liikennöivät Kaskisten ja Gävlen välillä varustamonimellä Oy Folkline Ab. Vuonna 1989 he yrittivät ostaa Pietarsaaren kaupungin enemmistöosuuden Pietarsaaren, Kokkolan ja Ruotsin Skellefteån välillä liikennöineestä Jakob Linesista, mutta yhtiö päätyikin Vaasanlaivoille. KG-line kokeili talvella 1989–1990 myös ajaa Vaasa–Uumaja-reittiä Vaasanlaivojen kilpailijana, mutta kokeilu epäonnistui.

## Lähteet
Rurikō-in

**Rurikō-in** () on buddhalainen temppeli Pohjois-Kiotossa, Japanissa lähellä Hieivuorta. Se sijaitsee Sakyōn suuralueella Kamitakano-Higashiyaman kaupunginosassa. Temppeli on tunnettu puutarhastaan, jossa käy paljon vierailijoita vuosittain. Se on auki yleisölle vain keväisin ja syksyisin lokakuun alusta 12. joulukuuta asti, jolloin se on suosittu paikka värikkäiden vaahteranlehtien ihailuun.

## Historia
Rurikō-inin rakennutti Sanetomi Sanjō (1837–1891), aatelinen, joka oli Meiji-kaudella hallituksen virkamiehenä. Se oli alun perin huvila, johon kuului teehuone Kikaku-tei. Sanjōn kuoltua huvila siirtyi hänen perustamansa Kyōto dentō -sähköyrityksen johdon käyttöön. 

1900-luvun alkupuolella, Taishō-kauden lopusta Shōwa-kauden alkuun huvilaan tehtiin suuria korjauksia, ja siihen rakennettiin kolme uutta puutarhaa: Ruri no niwa, joka kuvaa maailmaa lapis lazuli -kiven värissä, sammalpuutarha Yamaroji no niwa ja lampipuutarha Garyō no niwa, jossa on vettä ja kiviä, jotka kuvaavat taivaaseen nousevaa lohikäärmettä. Puutarhoihin on istutettu yli sata vaahteralajia, minkä vuoksi se on Kiotossa suosittu paikka käydä katsomassa syksyisin värikkäitä vaahteranlehtiä. Japanissa syksyinen ruska tunnetaan nimellä *kōyō*, ja sen aikana japanilaiset käyvät perinteisesti ihailemassa punaisia lehtiä luonnonkauniilla paikoilla tapahtumassa, joka on nimeltään *momijigari*, syksyinen vastine kevään hanamille eli kirsikankukkajuhlalle.

Teeseremoniatalo ja osa alkuperäisistä rakennuksista on Nakamura Sotojin rakentamia, ja puutarhojen suunnittelijan sanotaan olleen Sano Tōemon. Myöhemmin huvila oli jokin aikaa majatalona, kunnes paikan buddhalaiset ostivat huvilan. *Shoin*-rakennuksesta on näkymä Ruri no niwa -puutarhaan, jossa kasvaa vaahteroita. Kiiltäväksi lakatut pöydät sen toisessa kerroksessa heijastavat ikkunoista näkyviä vaahteroiden lehtiä niin, että syntyy vaikutelma, että katsoja olisi vaahteran lehtien ympäröimä.

## Kuvia

Tiedosto:Komyuji Rurikoin 08.JPG|Rurikō-inin portti.
Tiedosto:Komyuji Rurikoin 03.JPG|Ruskaa puutarhassa syksyllä.
Tiedosto:Komyuji Rurikoin 06.JPG|Näkymä puutarhasta.


## Lähteet

## Aiheesta muualla
*Temppelin internetsivut    
* 
* 
* 
* 
*
Matti Auramaa

**Matti Yrjö Auramaa** (5. joulukuuta 1932 Eura – 6. elokuuta 2020 Eura) oli suomalainen kuljetusalan yrittäjä ja yritysjohtaja, joka sai liikenneneuvoksen arvonimen.

Matti Auramaan vanhemmat olivat liikenneneuvos Yrjö Auramaa ja Bertta Kajala ja puoliso Tellervo Päivikki Tammiranta. Auramaa oli isänsä perustaman kuljetusalan yrityksen kuorma-auton kuljettaja 1950–1960, ajoesimies 1961–1971, kuljetuspäällikkö 1972–1978, tekninen johtaja 1979–1983 ja toimitusjohtaja 1983–2003. Perheyrityksen hallituksen puheenjohtajana hän toimi yli 20 vuotta. Auramaalla oli myös useita alansa asiantuntija- ja luottamustehtäviä, muun muassa pitkäaikainen jäsenyys Autoliikenteen Työantajaliiton hallituksessa.  Liikenneneuvoksen arvonimen Auramaa sai vuonna 1999.

## Lähteet

## Aiheesta muualla
* Auramaa-yhtiöt
Sonja Hillberg

**Sonja Hillberg** (s. 17. huhtikuuta 2003) on suomalainen jalkapalloilija, pelipaikaltaan keskikenttäpelaaja. Hän edustaa Kansallisessa Liigassa pelaavaa Helsingin Palloseuraa, johon hän siirtyi Helsingin Jalkapalloklubista kauden 2023 jälkeen.

Hillberg pelasi liigassa HJK:n joukkueessa 17 ottelua kaudella 2021, kuusi ottelua kaudella 2022 ja kuusi ottelua kaudella 2023. Hän pelasi kaudella 2022 myös seitsemän liigaottelua lainasopimuksella Nurmijärven Jalkapalloseuran joukkueessa. Kaudella 2024 hän pelasi HPS:ssä 21 liigaottelua ja teki kaksi ensimmäistä liigamaaliaan, toukokuussa peräkkäisissä otteluissa Pallokerho-35:tä ja Pallokerho Keski-Uusimaata vastaan. Hän saavutti liigassa SM-pronssia. Kaudella 2025 Hillberg pelasi 16 liigaottelua ja teki niissä kolme maalia. Hän on pelannut kausilla 2022 ja 2023 myös Ykkösessä PK Keski-Uusimaan joukkueessa.

Hillberg on pelannut Suomen alle 17- ja alle 19-vuotiaiden maajoukkueissa.

Sonja Hillbergin kaksossisko Laura Hillberg on myös jalkapalloilija.

## Lähteet
Thanatosdrakon amaru

*Thanatosdrakon amaru* on Argentiinasta fossiilina löydetty, sukupuuttoon kuollut lentoliskolaji.

## Lähteet
Vaatšila

**Vaatšila** () on kylä Karjalan tasavallan Kontupohjan piirin Petrovskin kunnassa Venäjällä. Se sijaitsee Vaatsilanjärven saaressa 25 kilometriä Munjärvenlahdesta luoteeseen. Kylässä ei ole vakituista asutusta (vuonna 2013).

Vaatšilan kylä mainitaan ensimmäisen kerran vuonna 1597. 1900-luvun alussa se kuului Munjärven volostin Vuohtjärven kyläkuntaan. Vuonna 1905 kylässä oli yhdeksän taloa ja 84 asukasta. Vuonna 1933 asukkaita oli 74, kaikki karjalaisia.

Kylässä on säilynyt muutamia vanhoja hirsitaloja, joissa asutaan kesäisin. Vuonna 1912 rakennettu puukirkko on raunioina. Kylään ei ole kunnollista tieyhteyttä.

## Lähteet